MS SPL Princess Anastasia

MS SPL Princess Anastasia (1993 eta 2010 urteen artean MS Pride of Bilbao) 1986. urtean eraikitako bidaiari-ferrya da, 176,8 metroko luzera eta 37.583 tonako pisua duena. MS Olympia izenarekin eraiki zen Finlandiako Wärtsilä ontziolan, Rederi AB Slite izeneko Suediako konpainia batentzat. Konpainia horrek 1993an porrot egin eta gero, Irish Continental Group enpresak erosi zuen, eta P&O European Ferriesi laga zion. P&Ok ontziari MS Pride of Bilbao izena jarri zion, eta Bilbo eta Portsmouth bitarteko zerbitzura bideratu zuen bidaiari-ferrya.

Bilbao - Portsmouth linea 
Linea hau 1993an ezarri zen, P&Ok Vapores Suardiaz enpresarekin bat egin ondoren. Aurretik, linea ezartzeko Gijongo portua aukeratzekotan egon ziren, baina azkenik Bilboko portua Portsmouthekin batzea erabaki zuten.

2010eko urtarrilaren 5ean, ontziak urteroko errebisioaren aurreko azken bidaia egin zuen. Egun batzuk beranduago urtarrilaren 15ean, P&Ok linea bertan behera utziko zuela jakinarazi zuen. Ontzia zaharregia zela eta, linearekin jarraitu ahal izateko ontzi berri bat eraiki beharko litzateke, eta konpainiaren arduradunen esanetan, ez da errentagarria jada galera ekonomikoak dituen linea baterako ontzi berria eraikitzea.

2010eko irailaren 27an Bilbo eta Portsmouth arteko bere azken bidaia egin zuen.

2010eko urritik aurrera 
Portsmouthen konponketa lan batzuk egin eta gero, Falmouthen P&Oren hizki eta kanpoalde guztia berriztu zuten. 2010eko urrian izena aldatu zioten "Bilbao" bakarrik jarriz. Urte bereko abenduan Irish Continental Group enpresak ferrya St Peter Line enpresari saldu zion, eta berritze lan batzuen ondoren San Petersburgo eta Stockholm arteko ferry zerbitzua 2011ko maiatzetik aurrera eskaintzen hasiko da.

Izen eta jabe aldaketak

Izenak 
 1986-1993: MS Olympia
 1993-2010: MS Pride of Bilbao
 2010-2010: MS Bilbao
 2010-: MS SPL Princess Anastasia

Jabeak 
 1986-1993: Rederi AB Slite
 1993-2010: Irish Continental Group
 2010-: St. Peter Line

Erreferentziak

Ikus, gainera 
 MV Cap Finistère
 MS Fortuny

Kanpo estekak 

  Pride of Bilbao ontziak Bizkaiko golkoan jasandako eguraldi txarra erakusten duen bideoa.

Erresuma Batuko ferriak
Bilboko portuko ferryak
Portsmouth